SPRÁVA
o priebehu a výsledkoch MZVZ OSN Habitat Istanbul+5 6.-8.6.2001 v New Yorku k celkovému prehľadu a vyhodnoteniu implementácie Agendy Habitat s vyhodnotením opatrení Národného akčného plánu SR
V rámci 25. mimoriadneho zasadnutia Valného zhromaždenia OSN, ktoré sa konalo 6.-8. júna 2001 v New Yorku, sa uskutočnila celosvetová konferencia pod názvom Habitat Istanbul+5. Cieľom konferencie bolo zhodnotiť pokrok pri implementácii Agendy Habitat dosiahnutý od konferencie OSN Habitat II, ktorá sa konala v roku 1996 v Istanbule.
Všetky členské štáty OSN boli vyzvané, aby pre osobitné zasadnutie Valného zhromaždenia OSN vypracovali správy o národnej a miestnej implementácii Agendy Habitat. Všetci partneri vrátane miestnej správy, súkromného sektora a obcí mali monitorovať a hodnotiť svoju prácu v implementácii Agendy Habitat pomocou jednotných ukazovateľov pre osídlenie a bývanie a dokumentovaných najlepších praktík. Slovensko mohlo konštatovať splnenie viacerých opatrení Národného akčného plánu, ktorý bol súčasťou Národnej správy o rozvoji osídlenia a bývania vypracovanej v roku 1996 pre konferenciu v Istanbule.
Národné správy tvorili základ rokovaní a východisko pre formulovanie záverov a odporúčaní na nasledujúce obdobie. Na základe jednotlivých národných správ boli vypracované správy pre jednotlivé regióny. Správa Slovenskej republiky bola zahrnutá do regiónu Európskej hospodárskej komisie, ktorý zahrňuje Európu, USA a Kanadu.
Počas MZVZ OSN sa delegáti členských krajín OSN stretli na plenárnom zasadnutí, v Hlavnom výbore vo všeobecnej rozprave a v Tématickej komisii. V prestávkach zasadnutia sa uskutočnili neformálne stretnutia slovenskej delegácie s predstaviteľmi delegácií Českej republiky, Bieloruska, Holandska, Poľska, Švajčiarska, Švédska a Ruskej federácie. Na MZVZ OSN vystúpili predstavitelia 144 štátov, vrátane najvyšších štátnych úradníkov a ministrov pre bývanie a územné plánovanie. 
Plenárne zasadnutie
Na šiestich plenárnych zasadnutiach sa uskutočnila rozprava na základe národných správ a ich zosumarizovaní pre jednotlivé regióny. Rozprava na najvyššej úrovni, v ktorej vystúpilo 5 podpredsedov vlád, 70 ministrov a 20 námestníkov ministrov, sa venovala zhodnoteniu pokroku dosiahnutého pri realizácii Agendy Habitat a ďalším aktivitám a iniciatívam potrebným na prekonanie prekážok pri jej uskutočňovaní. 
Počas trojdňového zasadnutia delegáti prezentovali pokrok, ktorý ich krajiny dosiahli pri implementácii dvoch cieľov Agendy Habitat, menovite primeraného bývania pre všetkých a trvalo udržateľného rozvoja ľudských sídiel. 
Jednotlivé národné iniciatívy sa sústreďovali na tvorbu nových bytových jednotiek a rozvoj miest spôsobených rýchlou urbanizáciou, najmä v rozvojových krajinách. Hlavnou stratégiou rozvoja bola decentralizácia, keď národné vlády v snahe splniť požiadavky miest rozpoznali hodnoty zvýšenia kapacít miestnej správy v spolupráci s verejnosťou a súkromným sektorom. Iné stratégie zahrňovali sociálne a legislatívne reformy v oblasti vlastníctva nehnuteľností a držby bytov. Súčasťou politiky mnohých sídiel bola tiež ochrana prírodného bohatstva a životného prostredia.
Minister životného prostredia SR László Miklós vo svojom vystúpení hovoril o životnom prostredí, o územnom plánovaní ako nástroji pre trvalo udržateľný rozvoj a starostlivosť o životné prostredie, a o bývaní ako o vládnej priorite SR. 
Predstavitelia niektorých štátov poukázali na zlepšenie životných podmienok čistením odpadových vôd, lepším riadením odpadového hospodárstva a elektrifikáciou odľahlých oblastí. Napriek určitým zlepšeniam, pozornosť sveta sa opäť zamerala na trvalé problémy spojené s chudobou, chorobami a nedostatkom finančných prostriedkov, ktoré oddialili alebo zablokovali pokrok k naplneniu cieľa zabezpečiť primerané bývanie pre všetkých. Krajiny zasiahnuté konfliktmi a občianskymi vojnami zápasia s rekonštrukciou území a infraštruktúry a musia čeliť prívalu nových bezdomovcov: utečencov a vyhnancov. 
Zosumarizovanie pre región Európskej hospodárskej komisie naznačilo, že hlavnou úlohou v oblasti bývania nie je ani tak potreba výstavby nových bytov, ale predovšetkým otázka obnovy miest a modernizácie bytového fondu, ako aj ochrany historického dedičstva. Hlavné činnosti v západnej Európe v oblasti bývania sú v súčasnosti zachovanie, obnova a modernizácia existujúceho bytového fondu, čo predstavuje aj výzvu pre krajiny strednej a východnej Európy.
Krajiny tohoto regiónu sú konfrontované so starnutím populácie, s čím súvisí aj iná potreba bývania. Dá sa očakávať, že s nárastom počtu starších ľudí bude narastať dopyt po menších bytoch v blízkosti služieb. Zakiaľ v roku 2000 bolo 20% obyvateľov Európy starších ako 60 rokov, v roku 2025 sa predpokladá ich nárast na 26,7%.
Tématická komisia
Novou skutočnosťou v histórii Valného zhromaždenia bolo založenie Tématickej komisie, ktorá na zasadnutí slúžila ako fórum pre výmenu skúseností. 
Komisia ukázala implementáciu Agendy Habitat v 16 krajinách, pričom za krajiny strednej a východnej Európy bola vybraná štúdia environmentálneho manažmentu a rozvojovej stratégie mesta Katowice v Poľsku. Účastníci ocenili živú diskusiu o otázkach korupcie, politickej vôle a sociálnych problémov súvisiacich s rozvojom miest a bývania. Delegáti zdôraznili potrebu stanovenia prísnejších kritérií pre výber prezentácií a odporučili, aby Svetový summit o trvalo udržateľnom rozvoji v roku 2002 začlenil podobný rámec diskusie do priebehu zasadnutia. Za slovenskú republiku sa na rokovaniach Tématickej komisie zúčastňovala Ing. arch. Szolgayová.
Deklarácia o mestách a ostatných ľudských sídlach v novom tisícročí
Hlavný výbor pripravoval a prediskutovával návrh Deklarácie o mestách a ostatných ľudských sídlach v novom tisícročí. Keďže napriek dlhým diskusiám nebolo možné v oficiálnom rokovacom čase dospieť k jednotnému zneniu textu záverečnej deklarácie, rokovanie bolo prerušené a diskusie pokračovali v zúženom kruhu do skorých ranných hodín v sobotu 9.6.2001. 
Zakiaľ zástupcovia jednotlivých vlád privítali pokrok v implementácii výsledkov Istanbulskej konferencie, uvedomili si tiež obmedzenia a prekážky rozvoja vzhľadom na súčasné svetové podmienky. Habitat I vo Vancouvri v roku 1976 predložil svetu tému bývania a miest. Istanbul, 20 rokov po Vancouvri, bol časom výmeny skúseností. Miesto dostali aj mimovládne organizácie, sociálne skupiny, miestne správy a odbory. V súčasnosti sa text záverečného dokumentu zoslabil. Účastníci zasadnutia so znepokojením zaznamenali, že jednou z hlavných prekážok v implementácii Agendy Habitat je rozdiel medzi záväzkami urobenými v Istanbule a politickou vôľou na ich uskutočnenie.
V dominujúcej trhovej ekonomike globalizácia, privatizácia služieb a ústup štátu od zodpovednosti za zabezpečenie základných ľudských práv ako sú právo na bezpečnosť, prácu, výživu, vzdelanie a bývanie ovplyvňujú kritické podmienky tých najchudobnejších. Je potrebné sa vrátiť k základnému princípu konferencie v Riu o životnom prostredí a rozvoji, ktorý postavil človeka do centra záujmu trvalo udržateľného rozvoja. 
Právo na adekvátne bývanie uznáva viac ako 70 percent krajín. Splniť cieľ zabezpečenia adekvátneho bývania pre všetkých do roku 2015 je veľkou výzvou pre medzinárodnú spoločnosť. Na jeho dosiahnutie je potrebná silná oddanosť a koncentrovaná politická vôľa. Aj keď niektoré rozvinuté krajiny vyjadrili v závere sklamanie nad tým, že text deklarácie sa zameriava hlavne na problémy rozvojových krajín, čím sa otázky týkajúce sa rozvinutých krajín dostali do úzadia, predsedajúci MZVZ H. Holkeri (Fínsko) vyjadril uspokojenie nad konštruktívnym duchom spolupráce, ktorý prevládal počas celého zasadnutia, ako aj počas komplikovaných diskusií a odsúhlasovania znenia textu záverečnej deklarácie.
Opatrenia Národného akčného plánu rozvoja osídlenia a bývania
Národný akčný plán bol súčasťou Národnej správy o rozvoji osídlenia a bývania v SR, ktorá bola vypracovaná pre v roku 1996 pre konferenciu OSN v Istanbule a prijatá vládou SR (Uznesenie vlády SR č.348 zo 14.5.1996). Program činností na dosiahnutie cieľov v rozvoji osídlenia a návrh opatrení bol členený podľa oblastí:
1.	rozhodovacieho systému,
2.	riadiaceho a operačného systému,
3.	systému financovania a ekonomických podmienok, 
4.	systému infraštruktúry a produkcie bývania,
5.	poznatkového systému, 
6.	informačného a monitorovacieho systému.

I.	opatrenia v oblasti rozhodovacieho systému
1.	Schválenie Národného akčného plánu 
Splnené
zodp. Vláda SR a MŽP SR
2.	Vytvorenie dvoch parlamentných výborov NR SR, a to pre osídlenie a pre bývanie 
čiastočne splnené
zodp. Národná rada SR
3.	Pripraviť zákony NR SR o:
•	vyšších územných samosprávnych celkoch
Splnené
zodp. MV SR
•	kompetenciách orgánov miestnej štátnej správy 
Rozpracované
zodp. MV SR
•	prenose kompetencií z orgánov miestnej štátnej správy na orgány samosprávy 
Splnené
zodp. MV SR
•	územnom a správnom členení
Splnené
zodp. MV SR
4.	Zaviesť reformy v organizačnej štruktúre a právomociach správy technickej infraštruktúry
Rozpracované
zodp. MP SR
5.	Pripraviť nový zákon o územnom plánovaní
Rozpracované
zodp. MŽP SR
6.	Zriadiť Inštitútu urbanizmu a územného plánovania
Nesplnené
zodp. MŽP SR
7.	Zriadiť Medzirezortnú vládnu komisiu pre bývanie
Nesplnené
zodp. MVRR SR
8.	Zriadiť Národnú agentúru pre bývanie
Nesplnené
zodp. MVRR SR
9.	Pripraviť rozbor legislatívneho a regulatívneho rámca sektoru bývania vo vzťahu k ekonomickej klíme SR a krajín EU
Splnené
zodp. MVRR SR
10.	Pripraviť zákon o štátnom fonde rozvoja bývania
Splnené
zodp. MVRR SR
11.	Zahrnúť dôsledky vyplývajúce z Koncepcie štátnej bytovej politiky do rozvojových plánov jednotlivých rezortov
plní sa	
zodp. MVRR SR a ostatné rezorty
12.	Vytvorenie regionálnej politiky rozvoja štátu
Rozpracované
zodp. MVRR SR
II.	opatrenia v oblasti riadiaceho a operačného systému
1.	Vypracovať územnoplánovacie podklady a územnoplánovaciu dokumentáciu regionálnych celkov ako komplexných dokumentov usmerňujúcich rozvoj osídlenia
Splnené
zodp. MŽP SR
2.	Pri tvorbe regionálnych samosprávnych celkov zabezpečiť a definovať ich zodpovednosť za sídelný rozvoj, ako aj súčinnosť jednotlivých samosprávnych úrovní 
Splnené
zodp. MV SR
3.	Vypracovať scenáre regionálnej politiky a rozvoja ekonomiky regiónov a navrhnúť programy ich odvetvovej štrukturálnej adaptácie
Rozpracované
zodp. MVRR SR
4.	Systémovo doriešiť permanentnú činnosť tvorby koncepčných dokumentov rozvoja osídlenia na celoštátnej a regionálnej úrovni v rámci rezortu životného prostredia i medzirezortne
splnené v rámci rezortu
zodp. MŽP SR a KÚ
5.	Makroekonomickú stratégiu dôsledne prepojiť s Koncepciou štátnej bytovej politiky
Splnené
zodp. MVRR SR a súvisiace rezorty
6.	Vypracovať komunálnu politiku rozvoja bývania s preukázaním spôsobov zabezpečenia pozemkov a technickej infraštruktúry pre bytovú výstavbu
Rozpracované
zodp. miestna samospráva
7.	Zriadenie efektívnej registrácie vlastníctva pozemkov, informácií o pozemkoch a zavedenie právnych noriem na podporu pozemkových trhov
Rozpracované
zodp. MP SR a Úrad geodézie, kartografie a katastra
8.	Vypracovať metodické usmernenie na získavanie pozemkov pre novú bytovú výstavbu na základe skúseností v krajinách EÚ				      Splnené
zodp. MP SR a MŽP SR
9.	Koordinácia medzirezortnej spolupráce v oblasti prípravy bytovej výstavby
Rozpracované
zodp. MVRR SR
III.	opatrenia v oblasti systému financovania a ekonomických podmienok
1.	Zapracovať do daňovej sústavy princípy tvorby životného a sídelného prostredia vypracované Ministerstvom životného prostredia SR z  polohy samosprávnych orgánov tak, aby sa im vytvorili dostatočné ekonomické nástroje na aktívne ovplyvňovanie jeho tvorby
Rozpracované
zodp. MF SR
2.	Vytvoriť komplexný systém financovania bytovej výstavby v súlade s napĺňaním cieľov Koncepcie štátnej bytovej politiky
Rozpracované
zodp. MVRR SR a MF SR
3.	Vytvoriť ekonomické podmienky, fondy a zaviesť účinné nástroje na dostupné bývanie primerané príjmom obyvateľov
Rozpracované
zodp. MVRR SR, MS SR a MPSVR SR
4.	Mobilizovať a vyčleniť finančné zdroje na investície, prevádzku a údržbu verejnej infraštruktúry
Rozpracované
zodp. MVRR SR a MŽP SR
5.	Uplatňovať užívateľské poplatky a dane na redukciu potrieb fondov z centrálnych rozpočtov na náklady spojené s infraštruktúrou s prihliadnutím na využitie potenciálu financovania a prevádzkovania infraštruktúry súkromným sektorom a obcami
Rozpracované
zodp. MVRR SR
6.	Zabezpečiť stále zdroje financií na financovanie sociálneho bývania, sledovanie ich racionálneho využívania, zjednocovanie a sprehľadnenie toku finančných prostriedkov priamo k hotovému produktu
Rozpracované
zodp. MF SR a MVRR SR
7.	Vytvoriť ucelený systém subvencií na primerané bývanie sociálne závislým obyvateľom, mladým rodinám a ťažko adaptovateľným sociálnym skupinám
Splnené
zodp. MPSVR SR a MVRR SR
IV.	opatrenia v oblasti systému infraštruktúry a bytovej výstavby
1.	Využívať rezervy existujúcej výstavby a infraštruktúry uplatňovaním projektov humanizácie a modernizácie sídiel (z rokov 1950-1990) s vybudovanou infraštruktúrou a revitalizácie zanedbaných centrálnych mestských zón
Rozpracované
zodp. MŽP SR a MVRR SR
2.	Zabezpečiť výstavbu, rekonštrukciu a prevádzku infraštruktúry ako kľúčového vstupu do produkcie a zvyšovania úrovne bývania s dôrazom na koncepčnú a prevádzkovú jednoduchosť, ako aj cenovú efektívnosť
Rozpracované
zodp. správcovia technickej infraštruktúry, obce
3.	Zabezpečiť výstavbu nadradenej cestnej siete a najmä dostavbu diaľničnej siete v časti spájajúcej sever a juh Slovenska s prepojením na susedné štáty
Rozpracované
zodp. MDPT SR
4.	Vypracovať metodiku opráv a údržby bytového fondu
Rozpracované
zodp. MVRR SR
5.	Zabezpečiť návrh vzorových projektov a realizácie bytovej výstavby pre mladé rodiny a sociálne ťažko adaptovateľné skupiny
Splnené
zodp. MVRR SR
V.	opatrenia v oblasti poznatkového systému
1.	Vypracovať teoretické podklady na tvorbu sídelného systému
Rozpracované
zodp. MŽP SR
2.	Vypracovať princípy, zásady a regulatívy ekologizácie sídiel
Rozpracované
zodp. MŽP SR
3.	Vytvoriť vzdelávacie programy pre odborníkov v oblasti prípravy a realizácie bytovej výstavby
Splnené
zodp. MVRR SR a MŽP SR
4.	Zabezpečiť výchovu obsluhy informačného systému územného rozvoja a využitia územia
Splnené
zodp. MŽP SR
VI.	opatrenia v oblasti informačného a monitorovacieho systému
1.	Dobudovať informačný systém životného prostredia ako súčasť štátneho informačného systému
Rozpracované
zodp. MŽP SR
2.	Vypracovať návrh zákona o poskytovaní informácií o stave životného prostredia
Splnené
zodp. MŽP SR
3.	Zber informácií v oblasti bývania orientovať do štruktúry súboru ukazovateľov vypracovaných strediskom Organizácie spojených národov pre ľudské sídla (UNCHS)
Rozpracované
zodp. MVRR SR, MF SR, MPSVR SR, MŽP SR, MV SR a Štatistický úrad SR
4.	Vytvoriť ucelený projekt monitorovacieho systému územného rozvoja na všetkých hierarchických úrovniach s využitím informačných technológií Geografického informačného systému a diaľkového prieskumu Zeme
Nesplnené
zodp. MŽP SR
5.	Vytvoriť sústavu špecializovaných monitorovacích pracovísk na jednotlivých systémových úrovniach
Rozpracované
zodp. MŽP SR
6.	Vytvoriť systematiku funkčných prvkov využitia územia a vybraných územno-technických prvkov, vrátane ich číselníkov a kódovníkov vlastností
Rozpracované
zodp. MŽP SR
7.	Vybudovať informačnú bázu pre sektor bývania na základe podrobne špecifikovaných skupín ukazovateľov, ktoré je potrebné zaradiť do štatistického sledovania
Rozpracované
zodp. MVRR SR, MF SR, MV SR a ŠÚ SR
Návrh medzinárodnej spolupráce a pomoci pri rozvoji osídlenia a bývania
v oblasti rozhodovacieho systému
1.	Zlaďovať legislatívne predpisy s medzinárodnými tak, aby sa vytvorili dostatočné legislatívne predpoklady ich vzájomného prepojenia
Splnené
zodp. všetky rezorty
2.	Zahrnúť oblasť riešenia rozvoja osídlenia do indikatívneho programu PHARE a iných programov a fondov európskej spolupráce
Splnené
zodp. MŽP SR a MP SR
3.	Zabezpečiť stáleho zástupcu SR v orgánoch EÚ zabezpečujúcich koordináciu územného rozvoja na európskej úrovni
Splnené
zodp. MZV SR
4.	Vytvoriť nevyhnutné rámcové zmluvy so susednými štátmi, ktoré by umožnili cezhraničnú spoluprácu v oblasti priestorových, hospodárskych a legislatívnych súvislostí rozvoja osídlenia
Rozpracované
zodp. MZV SR
v oblasti riadiaceho a operačného systému
5.	Zabezpečiť systémové a organizačné predpoklady na aktívnu spoluprácu na celoeurópskych koncepčných dokumentoch o rozvoji európskeho sídelného systému
Splnené
zodp. MŽP SR
6.	Zabezpečiť vypracovanie cezhraničných priestorových dokumentov v územiach aktuálnej cezhraničnej spolupráce
Rozpracované
zodp. MŽP SR
7.	Zabezpečiť predpoklady vytvorenia regionálnej európskej koncepcie rozvoja osídlenia štátov strednej a východnej Európy, resp. Cefta
Priebežne plnené
zodp. MŽP SR
8.	Pokračovať v aktívnej spolupráci v pracovných skupinách ako ARGE-Donauländer a podobne
Splnené
zodp. MŽP SR
v oblasti poznatkového systému
9.	Rozvíjať systém školení a ďalšieho vzdelávania na zabezpečenie výmeny a sprostredkovania aktuálnych informácií a poznatkov na medzinárodnej úrovni v oblasti rozvoja osídlenia
Splnené
zodp. MŠ SR
10.	Zabezpečiť možnosti medzinárodných stáží a spolupráce pri riešení otázok rozvoja osídlenia a tvorby sídelného prostredia
Priebežne plnené
zodp. MŽP SR
11.	Zabezpečiť účasť slovenských expertov na výskumných prácach uskutočňovaných v rámci riešenia spoločných celoeurópskych a svetových problémov
Priebežne plnené
zodp. MŽP SR
12.	Zabezpečiť permanentné zjednocovanie metodických prístupov, vrátane zjednocovania terminológie v oblasti riešenia rozvoja európskeho sídelného systému na všetkých jeho systémových úrovniach pri zohľadňovaní národných špecifík
plní sa	
zodp. MŽP SR
13.	Zapájať sa do programov a projektov v systéme organizácií OSN zameraných na riešenie problémov súvisiacich s rozvojom osídlenia a bývania
Splnené
zodp. MŽP SR a MVRR SR
14.	Usporiadať konferenciu celoeurópskeho významu s cieľom prezentovať výsledky v oblasti rozvoja osídlenia SR, legislatívnych a metodických nástrojov jeho riešenia a väzieb na európske koncepcie
Nesplnené
zodp. MŽP SR
v oblasti informačného a monitorovacieho systému
15.	Zjednocovať prístupy pri budovaní informačného a monitorovacieho systému osídlenia SR s analogickými systémami európskych štátov s cieľom ich efektívneho prepájania
Rozpracované
zodp. MŽP SR
16.	Zabezpečiť pre SR výmenu informácií a výsledkov monitorovania rozvoja osídlenia na medzinárodnej úrovni
Rozpracované
zodp. MŽP SR